ตำรวจประสานธปท. ตั้งศูนย์ดูแบงก์ปลอม
หลายหน่วยงานระดมกำลัง ตั้งศูนย์ป้องกันธนบัตรปลอมระบาด
10 ก.ค. 2558

หลายหน่วยงานระดมกำลัง ตั้งศูนย์ป้องกันธนบัตรปลอมระบาด 
พล.ต.ท.ประวุฒิ ถาวรศิริ โฆษกสำนักงานตำรวจแห่งชาติ (สตช.) เปิดเผยว่า ได้ประชุมร่วมกับธนาคารแห่งประเทศไทย (ธปท.) และหน่วยงานที่เกี่ยวข้อง เพื่อจัดตั้งศูนย์ป้องกันและปราบปรามการกระทำความผิดเกี่ยวกับธนบัตรปลอม เพื่อป้องกันและปราบปรามการลักลอบใช้ธนบัตรปลอม ทั้งสกุลเงินไทยและเงินต่างประเทศ รวมถึงมาตรการป้องกันการโจรกรรมเงินรูปแบบต่างๆ แต่เท่าที่พบผู้กระทำผิดส่วนใหญ่ทั้งไทยและต่างชาติยังเป็นกลุ่มคนทั่วไปไม่ใช่มืออาชีพหรือเป็นขบวนการ
ด้านนายวรพร ตั้งสง่าศักดิ์ศรี ผู้ช่วยผู้ว่าการ สายออกบัตรธนาคาร ธปท. กล่าวว่า ศูนย์ดังกล่าวเป็นการใช้โครงสร้างเดิมที่ประสานงานให้ดีขึ้นทั้งด้านเทคนิคและการจับกุม จากเดิมที่ระดับสูงไม่เคยคุยกัน การทำงานจึงรวดเร็วขึ้น เพราะจะกำหนดผู้รับผิดชอบให้ชัดเจน
อย่างไรก็ดี การปลอมธนบัตรของไทยยังอยู่ในระดับต่ำเพียง 1 ฉบับต่อธนบัตรหมุนเวียน 1 ล้านฉบับ เพราะมีการพัฒนาป้องกันการปลอมแปลงดีขึ้น ให้ความรู้กับประชาชนมากขึ้น และร่วมมือกับตำรวจในการปราบปราม